**UMELECKÉ DIELO AKO FUNKČNÉ MÉDIUM MEDZIKULTÚRNEHO A MEDZINÁBOŽENSKÉHO DIALÓGU**

(Zdôvodnenie prístupu a modelové hodiny)

Eva Pariláková

**7.1 Dôvody využitia umenia v medzikultúrnom a medzináboženskom vzdelávaní**

Jedným z rozhodujúcich médií, ktoré napomáhajú prehlbovať empatiu a citlivosť k iným kultúram a náboženstvám v rámci základného a stredoškolského vzdelávania je umelecké dielo. Hlavným dôvodom je fakt, že umenie a kultúra (primárne hudba, film, nové médiá atď.) tvoria kľúčovú súčasť životného štýlu a konštituovania vlastnej identity teenagerov, vrátane sebahľadania a prehodnocovania existujúcich spoločenských a kultúrnych noriem, pravidiel a ideí. V danom životnom období sa už pochopiteľne bránia didaktizmu a moralizovaniu typu „čo je správne a čo nie“ a sú prístupnejší skrytejším formám ovplyvňovania, ku ktorým patrí aj dobré umelecké dielo (s ktorým sa dokáže mladý človek skôr stotožniť, zažiť ho, a tým sa aj otvoriť jeho potenciálnemu duchovnému či morálnemu posolstvu).

Schopnosť umeleckého diela napomáhať medzináboženskému a medzikultúrnemu dialógu súvisí s dvoma jeho podstatnými znakmi:

1. Pri vnímaní diela prebieha medzi nami a dielom komunikácia. Umelecké dielo je teda osobitým rozhovorom, dialógom (s jeho významami, obrazom sveta; zároveň cez neho môžeme zažiť skúsenosti, ktoré by sme inak nezažili). V tom pripomína stretnutie s druhým človekom, ktoré nás taktiež vedie k dialógu ako vzájomnému spoznávaniu sa.

2. Zároveň, výsledkom vnímania diela je celostný estetický zážitok. To znamená, že dielo dokáže zasiahnuť celú našu osobnosť (nielen racionalitu, ale aj pocity, city, intuíciu, telesnosť, vedomie aj podvedomie atď.). Tu znova existuje podobnosť s komplexným stretnutím s iným človekom, kde nevnímame iba to, čo nám hovorí, ale napr. aj ako to hovorí, akú má farbu hlasu alebo mimiku tváre.

Otázkou však zostáva, či k medzináboženskému a medzikultúrnemu dialógu môže viesť každé dielo s uvedenou témou. Ako príklad toho, že to tak nie je, by sme mohli uviesť maľbu označenú v prílohe ako Obrázok 14.[[1]](#footnote-1) Toto dielo porozumenie ukazuje ako niečo už dosiahnuté. Je to však ideál, ktorý celkom nezodpovedá skutočnosti a pravde (všetky typy kostolov a chrámov sú tu umiestnené harmonicky vedľa seba, náboženskí predstavitelia sedia spolu v kruhu, biele dievčatko sa stará o tmavé dieťa atď.). Uvedené dielo je zároveň priveľmi doslovné, didaktické a jednoznačné (napr. o porozumení medzi náboženstvami nás chce presvedčiť priamo zobrazením súladu medzi ľuďmi alebo cez typické symboly danej konfesie).

Na reflexiu možností medzináboženského a medzikultúrneho dialógu si preto potrebujeme zvoliť dobré a kvalitné dielo, ktoré spĺňa dve hlavné podmienky:

1. musí riešiť nejakú problémovú situáciu,

2. musí byť metaforické, t. j. náznakové, nejednoznačné, viacvýznamové ( ponúkať aj viacero možných výkladov).

V tomto smere existuje niekoľko hlavných typov umeleckých diel, ktoré scitlivujú náš vzťah k iným kultúram a náboženstvám rôznym spôsobom. S každým uvedeným typom je potom možné pracovať v rámci konkrétnej vyučovacej hodiny ako s rámcujúcou témou. Ide o nasledovné skupiny diel (Na tomto mieste sú zástupne uvádzané príklady z výtvarného a vizuálneho umenia, ale dané okruhy sa týkajú všetkých umeleckých druhov a médií.):

I. diela, ktoré kriticky reflektujú problémy a citlivé miesta daného/vlastného náboženstva alebo kultúry (Ak si kultúry alebo náboženstvá uvedomujú svoje citlivé miesta, môžu sa stať tolerantnejšie a chápavejšie k problémovým javom iných kultúr a náboženstiev.).

Príklady:

1. Shirin Neshat – iránska umelkyňa žijúca v New Yorku, v svojich dielach rieši nerovnováhu medzi mužským a ženským svetom pod vplyvom extrémnych podôb islamu (napr. dielo *Turbulent* /1998/).

<https://www.youtube.com/watch?v=Xqj_no4Q6rk>

1. Marko Blažo – slovenský umelec, ktorý kriticky reflektuje na niektoré limity a problémy katolíckej cirkvi prostredníctvom symbolu kostola a zároveň poukazuje na existenciu autentickejších prejavov kresťanskej spirituality (napr. diela *Pacient* /2001/, *Búda* /2004/). <https://www.webumenia.sk/dielo/SVK:VSG.O_3217>
2. Ilona Németh – slovensko-maďarská autorka, ktorá do verejného priestoru rôznych slovenských miest rozmiestnila reklamné panely s anketou pozostávajúcou z otázok v slovenčine, rómčine, maďarčine a vietnamčine (napr. „Prijali by ste za člena rodiny Maďara/Maďarku?“, „Prijali by ste za suseda Róma/Rómku?“, „Prijali by ste za priateľa Vietnamca/Vietnamku?“). V tomto public-artovom diele rieši otázku možností etnického a kultúrneho porozumenia.

<https://www.ilonanemeth.sk/works/page/4/#&gid=20&pid=1>

<https://www.ilonanemeth.sk/works/page/4/#&gid=19&pid=1>

1. Emília Rigová – rómska umelkyňa, ktorá pomocou svojich diel hľadá vlastnú identitu na pozadí prevažujúcej diskriminácie Rómov na Slovensku (napr. diela *Vomite ergo sum!* /2018/, *Two Bari (Dve Veľké) – Prekročenie minulosti, formovanie budúcnosti* /2018/). <http://emiliarigova.com/>

II. diela, ktoré tematizujú medzináboženský/medzikultúrny konflikt, resp. snahu o dialóg (napr. cyklus fotografických diptychov od slovenskej autorky  Moniky Stacho *Dva domy jedného Pána*/2008 – 2010/, ktorý zároveň kritizuje vzťah kresťanskej spoločnosti k židovskej kultúre a oslabenie našej historickej a kultúrnej pamäti)

<https://monikastacho.webnode.sk/a2domy1pana-two-houses-of-one-lord/>

III. diela, ktoré nám dávajú zažiť univerzálnu spiritualitu ako tajomstvo, teda ako niečo, čo človeka presahuje; diela, ktoré evokujú dotyk so sakrálnym, posvätným rozmerom života (napr. minimalistická inštalácia gréckeho umelca Jannisa Kounellisa *The Civil Tragedy* /1975/, ktorá pracuje s monumentálnou zlatou stenou zastupujúcou univerzálne duchovno)

<https://www.flickr.com/photos/jemjewellery/5270358897>

<https://thebleedingtomato.files.wordpress.com/2015/04/kolumba07.jpg>

<https://thebleedingtomato.files.wordpress.com/2015/04/kolumba05.jpg>

IV. napokon však platí, že každé kvalitné dielo nás vedie (malo by nás viesť) k empatii a kritickej reflexii. Tým nepriamo vplýva aj na našu schopnosť porozumieť iným kultúram a náboženstvám a učí nás byť tolerantnejšími a chápajúcejšími. Jeho výhoda zároveň spočíva v tom, že uvedenú citlivosť kultivuje prostredníctvom jedinečného metaforického sveta (teda cez konkrétny príbeh, situáciu, individuálny osud postáv atď.), čím sa odlišuje od všeobecných téz o medzináboženskom a medzikultúrnom dialógu, ktoré sú síce pravdivé, ale mladého človeka sa nemusia dotknúť, dokonca ho môžu svojím priamym didaktizmom odradiť.

Spôsoby zobrazenia medzikultúrneho a medzináboženského dialógu aj nadkonfesijnej duchovnosti sa vo všetkých uvedených typoch diel, samozrejme, do istej miery vzájomne prelínajú. Ich rozdelenie do skupín slúži iba na uvedomenie si rôznych optík, ktoré diela ponúkajú ako inšpiračné zdroje a podnety pri vytváraní modelových hodín (napr. môžeme sa najprv zamerať na problémy vlastnej kultúry alebo náboženstva a až potom siahnuť k dielam), ktoré tematizujú medzináboženský/medzikultúrny dialóg alebo konflikt. Toto vedomie limitov vlastnej kultúry alebo náboženstva môže následne priviesť žiakov k väčšej tolerancii a pochopeniu inakosti iných kultúrnych a náboženských svetov. Je tiež možné začať dielami, ktoré skôr evokujú univerzálnu spiritualitu a prebúdzajú citlivosť na niečo tajomné, čo človeka presahuje, resp. čo podnecuje uvažovanie o vlastnej existencii a bytí, a až potom sa obrátiť ku konkrétnym kultúram a náboženstvám.).

1. <http://2.bp.blogspot.com/-d-7U6acYEus/S3PPTXGlIqI/AAAAAAAAAlI/vKp2_ArPY5w/s1600/Image000.jpg> [↑](#footnote-ref-1)